
Határtalan lépések egy alternatív pedagógia nyomában


Kulcsszavak: Step by Step, alternatív pedagógia, motiváció, kidolgozott nyelvi kód, szülői bevonódás.

Kutatás témájául részben személyes indíttatásból választottam egy Romániában népszerű alternatív oktatási forma, a Step by Step tudományos igényű vizsgálatát. A vizsgált alternatívát amerikai kutatók fejlesztették ki, 1994-ben Head Start néven indult el útjára Romániában, ami 1995-ben vette fel a több országban is ismert és használt Step by Step nevet.
Célunk megismertetni a határon túl alkalmazott alternatív oktatási formát, kiemelve a tanítói motivációt, nyelvi kódokat és szülői bevonódást.
Kutatásunk során megnéztük, milyen mintázatok fedezhetők fel a pedagógusok Step by Step -et választó motivációiban, majd a kutatott alternatív oktatási forma eszközét, a mesélőszék, hatását vizsgáltuk. A dolgozat harmadik fő témája a szülői bevonódás, ahol az Epstein által megfogalmazott hat bevonódási formát hasonlítottuk össze a Step by Step szülő – pedagógus kapcsolattartás jellemzőivel.
Step by Step alternatív oktatási formával dolgozó pedagógus válaszait vizsgáltuk kvalitatív módszerrel. Kutatásunkban típus- és témaanalízis is megtalálható.
A tapasztalatok alapján, elmondható, hogy külső és belső motiváció is befolyásolta a Step by Step-et választó pedagógusok döntését: 4 – 7 arányban a külső motiváció nyert. A pedagógusok válaszaiból kiderült, hogy a mesélőszék több területen is a jótékony hatást eredményez a gyermekre, például fejleszti a kifejezőképességet.
Az Epstein-i bevonódási formákat vizsgálva, kijelenthető, hogy mind a hat forma jelen van a kutatott alternatívában, legjelentősebben viszont a kommunikáció.
Dolgozatunk legfőbb célja, hogy a különböző fejezetek, kutatási kérdések, „állomások” lehetővé tegyék a Step by Step alternatív oktatási forma átfogó megismerését. Az itt bemutatott elméleti háttér és empirikus eredmények – reményeink szerint – fontos adalékkal szolgálhatnak a kutatói közösségnek, hiszen Magyarországon egy kevésbé ismert alternatíváról van szó.



